**Татарстан республикасы Актаныш муниципаль районы**

**Иске Сәфәр урта гомуми белем бирү мәктәбе**

**Тема: “Симфоник оркестр”**

**( 4 класста ачык дәрес эшкәртмәсе)**

**Төзеде: I квалификацион категорияле музыка укытучысы**

**Тухбагалиева Илина Котдусовна**

**2023 ел**

**Максат:**Симфония төшенчәсе белән танышу, симфоник оркестрдагы музыка уен кораллары турында белемнәрне киңәйтү, иҗади активлыкларын үстерү,фикерләү сәләтләрен үстерү,сәнгатькә мәхәббәт тәрбияләү.

**Бурычлар.**

Белем бирү бурычы:

- симфоник оркестрдагы музыка уен кораллары турындагы белемнәрне ныгыту;

- симфоник музыканы кабул итү нәтиҗәсендә классик музыкага кызыксыну формалаштыру, уяту.

Үстерешле бурычлар :

-музыкаль фикерләүне үстерү, анализ ясарга, чагыштырырга өйрәтү.

- иҗади мөмкинлекләрен, сәләтләрен формалаштыру.

- вокал-хор күнекмәләрен формалаштыру.

Тәрбияви бурычлар

- туган халкым культурасына хөрмәт хисе тәрбияләү.

- Музыка белән аралашуспособствоватьформированию потребности  в общении с музыкой.

**Дәрес тибы:** Белемнәрне киңәйтү

**Дәрес төре**: Яңа тема аңлату

**Информацион – методик җиһазлау**:симфоник оркестр темасына презентация, СД-диск-җырлау күнегүләре, компьютерда музыкаль язмалар, баян.

**Музыкаль материал:**1. СД-диск-җырлау күнегүләре

2. С.С. Прокофьевның 5 нче симфониясе

3. Музыкаль- ритмик хәрәкәт

4. “Юл җыры”

4. “Дуслык” җыры

1. **Оештыру өлеше.**

-Музыкаль исәнләшү.

* Хәерле көн, укучылар!Утырыгыз. Без бүген гаҗәеп бер илгә сәяхәткә барырбыз. Нинди ил икәнен әйдәгез карап китик.
* Мультфильм симфония карау. Нинди ил турында сүз барганын аңладыгызмы инде укучылар. (.....) Әйе , без бүген музыка иленә сәяхәткә барырбыз.

1. **Яңа тема**.

–Сәяхәткә кузгалганчы, безгә билетлар алырга кирәк. Ә алар сезнең өстәлләрдә (карыйлар). Тик башта биремне үтәргә кирәк, бирелгән иҗекләрдән сүзләр төзеп укырга.

1 төркем: виолончель (чель-ви-лан- о)

2 төркем: флейта (та-флей)

3 төркем: барабан (бан-ба-ра)

**Укытучы: -** Нәрсә ул флейта, виолончель, барабан? Аларны нинди сүз берләштерә?

**Укучы:** - Музыка уен кораллары.

**Укытучы:** - Бик дөрес! Ә хәзер билетларның икенче ягын әйләндердек һәм сез нәрсә күрәсез?

**Укучы:** - Әле генә эзләп тапкан музыка уен коралының сурәте.

(Экранда чыга)

**Укытучы:** - Сәяхәттә күңеллерәк булсын өчен юлдашлар алабызмы?

**Укучы:** - Әйе.

**Укытучы:**- Алар сезнең каршыгыздагы музыка уен кораллары.Хәзер һәр төркем үзегезнең билетлардагы музыка уен коралына охшаш (тугандаш ) булган уен коралларын сайлап алабыз.**(Һәр төркемнән бер укучы алга чыгып инстр. б-н таныштыра)**

* Укучылар, сез сайлаган музыка уен коралларыннан музыкаль авазны ничек итеп чыгарабыз?

**Укучы**: -1 төркем: кылларына чиртеп, бу музыка уен коралларын ничек дип атарбыз.

-2 төркем: тын белән өреп. Димәк ничек атарга була -тынлы музыка уен кораллары.

- 3 төркем: сугып уйнап -бәрмә уен кораллары

**Укытучы: -** Димәк, музыка уен кораллары ничә төркемгә бүленде?

**СЛАЙД**. -1 төркем: кыллымузыка уен кораллары. Бергә

-2 төркем: тынлы музыка уен кораллары.

- 3 төркем: бәрмә музыка уен кораллары.

Һәр төркем составында иң югары һәм иң түбән яңгыраштагы музыка уен кораллары була. Әйдәгез төркемнәрне карап китик.

**СЛАЙД**. -Кыллы музыка уен кораллары төркеменә скрипка, альт, виолончель, контрабас керә. Әйтегез әле укучылар бу уен кораллары охшашмы ? Алар формалары белән охшаш, ә зурлыклары белән төрле.

Ничек уйлыйсыз, аларның тавышлары бер төсле булырмы?...

Иң кечкенәсенең тавышы нинди булыр?

Музыка коралы зуррак булган саен - аваз түбәнрәк яңгырый, кечерәк булган саен -югарырак яңгырый.

**Слайд.** - Тынлы музыка уен кораллары үзләре 2 төркемгә бүленә:нинди төркемнәр әйтә аласызмы? Алар нәрсәдән ясалган.

А) флейта, кларнет, гобой- тынлы агач муз.уен кораллары

Б) Валторна, тромбон, труба, туба- тынлы җиз музыка уен кораллары

**Слайд. –** Сугып уйный торган музыка уен коралларына литавра,ксилофон, кыңгыраулар,зур барабан, кече барабан, тарелкалар керә.

**Укытучы**:Музыка уен коралларының төркемнәрен истә калдырдыгызмы? Дәрес ахырында алар безгә кирәк булачак.

* Димәк, барыбыз да җыелып беттек. Сәяхәткә кузгалсак та була. Күңеллерәк булсын өчен, бергәләп, узган дәрестә өйрәнгән җырны җырлап барырбыз.Әйдәгез, һәрвакыттагыча күтәренке кәеф белән башта тавышларыбызны җырга көйләп алабыз.Дөрес итеп утырдык.

- Мин җырлыйм, туган телемдә.

-Гамма

*-* Бик яхшы укучылар. Юлыбызны дәвам итеп, җырласак та була.

**Җыр: “Юл җыры”**.

**Укытучы:** - Без серле музыка дөньясына килеп җиттек. Серле капкадан керү өчен, безгә тагын биремнәр чишәргә туры киләчәк. Барыбыз да экранга игътибар белән карыйбыз һәм “Парын тап уенын” уйнап алабыз. Бирелгән терминнарга туры килгән билгеләмәләрне табарга кирәк.

Солист - Музыкаль әсәрне бер кеше башкару

Дуэт –ике кеше башкару

Трио –өч кеше башкару

Квартет –дүрт кеше башкару

Оркестр–20 кешедән артыграк булган музыкантлар төркеме.

Бик дөрес әйттегез укучылар.

Әгәр сез алдагы табышмакны карап үтик.

Сез экранда нәрсә күрәсез? Бу рәсем нәрсәгә охшаган? Һәрберебез үз фикеребезне кул күтәреп әйтәбез.

Фикерләрегез өчен бик зур рәхмәт, укучылар. Барыгызның да җаваплары дөрес булды. Һәр кеше бу рәсемне үзенчә күзаллый. Миңа аеруча **дирижер** дигән җавап ошады.

Ә кем соң ул дирижер? **( Дирижер ул - оркестр җитәкчесе)**

Укытучы: Бик яхшы, укучылар. Без җавапны таптык, ә серле капка ачылыр микән.

( капка ачыла һәм уртада СИМФОНИЯ сүзе килеп чыга. Сәхнәдә симфоник оркестр рәсеме)

* Димәк ,укучылар без нинди илгә килеп җиттек?
* **“СИМФОНИЯ”**. Бу сүзнең нәрсә аңлатканын берәрегез белмиме?...
* **Симфония ул - грек сүзе. Тәрҗемәдә матур яңгырашлы зур музыкаль әсәр дигәнне аңлата.**Нәрсә булды инде симфония? (*Кабатлап укучылар белән укып чыгу.)*Димәк, бу әсәрдә инструментлар, бер-берсе белән килешеп, матур яңгыраш китереп чыгаралар.
* Ә Симфонияне башкаручы оркестр ничек дип аталарга мөмкин?

**Тема: Симфоник оркестр.**

1. Физминутка “Думба-думба”

Укучылар , Серле Симфония илендә кемнәр яши икән?.Әйдәгез әле ачыклап китик.

1. -Хәзер без Татарстан Республикасы Дәүләт симфоник оркестры башкаруында С.С. Прокофьевның 5 нче симфониясен карап- тыңлап китәрбез. Барыбыз да игътибар белән экранга карыйбыз.

Укучылар игътибар иттегезме, кемнәр яшәде инде серле симфония илендә.( музыка уен кораллары) дәрестә өйрәнгән музыка уен кораллары.Алар ничә төркемгә бүленделәр әле?.....

Алдагы рәттә нинди уен кораллары утырган- кыллы музыка уен кораллары

Алардан соңгы рәтләрдә-.тынлы музыка уен кораллары.Сул якта артта бәрмә уен кораллары. Барлык дөньяның симфоник оркестрларында да музыка уен кораллары шул тәртиптә урнаша. Ә алар белән кем җитәкчелек итә?...

Әле генә тыңлаган Татарстан Республикасы Дәүләт симфоник оркестры җитәкчесеАлександр Сладковский. Ул Россияның атказанган артисты, Универсиада илчесе. Аның җитәкчелегендәге симф.ор. универсиаданы ачу һәм ябу тантанасында чыгыш ясый. Шулай ук Татарстан республикасы гимнын да шушы симфоник оркестр башкара. ТРДСО күп кенә халыкара конкурсларда, фестивальләрдә катнашып, җиңүләр яулаган.

Ә хәзер әйдәгез өйрәнгәннәрне кабатлау өчен бер уен уйнап алабыз.

* Бу рәсемдә кайсы музыка уен коралы артык.
* Бу рәсемдә кайсы музыка уен коралы артык.
* Бу рәсемдә кайсы музыка уен коралы артык.
* Ә бу сүзләр арасында берәрсе артыкмы?фикерләр тыңлана
* Дирижер
* Оркестр
* Симфония

Нинди илдә сәяхәттә булдык? Анда кемнәр яшәде? Алар дус булдылармы? Әйе .

Шуңа күрә без бүген нәрсә турында җыр өйрәнербез?

Дуслык турында.

Ә сәяхәттә бер-беребез белән дус булсак күңеллерәк.

1. **“Дуслык турында “ җыр өйрәнү -**

Менә без кайтып та җиттек. Без бүген музыка илендә сәяхәттә булдык. Музыка илен сез тагын ничек күз алдыгызга китерер идегез. Сезгә өй эше - шул темага рәсем ясап килергә.

Бүгенге дәрестә актив катнашуыгыз өчен барыгызга да рәхмәт, бик матур җырладыгыз.

1. Саубуллашу.

* *Сау бул инде, сау бул инде,*

*Сау булып тор, музыка!*

*Саубуллашсак та яшә син!*

*Күңелләр синдә кала.*